Buai runding penemu politik enda sebaka
JAKU LALAU … Datu Dr Penguang anak Manggil meri jaku lalau ngagai raban DAM pengudah bejadi aum gerempung nya ke diatur ba sebuah hotel ke tebilang di Miri empai lama ke udah. MARUDI: Raban bansa Dayak patut muai runding penemu politik ke enda sebaka sereta begempung ngambika sama bela nyingkang ke mua. Sapit Menteri Pengerai Sivil, Pengawa Berumah enggau Perintah Pelilih Menua ti mega Kaban Kunsil Nengeri (ADUN) Marudi  Datu Dr Penguang anak Manggil madahka, Gerempung Dayak Miri (DAM) nya siti ari gerempung ke lama amat udah ba Malaysia laban gerempung nya ditumbuhka berengkah ari tuan 60-an. Ku iya, DAM mega terus bejalaika pengawa sida ngetan sereta nyaga ada asal raban bansa Dayak. Iya mansutka jaku munyi nya maya pengerami bejadi Aum DAM Dua Kali Setaun ke diatur ba sebuah hotel ke tebilang di Miri empai lama ke udah. Lebuh bekunsi ngena Facebook iya, Penguang ngarapka DAM terus bekerejasama enggau gerempung bukai ngambika “common objektives” ulih nyadi nyata sereta nyadi platform dikena ngempung lebih ari 70,000 iku raban bansa Dayak ari mayuh bengkah chara pengidup ba Bagi Menua Miri. “Kita enda ulih ngubah sejarah tang kitai ulih nukar chara pengidup raban bansa Dayak ke ba jari kitai,” ku iya. Sama bisi enggau maya pengerami nya Seketeri Politik Premier Sarawak, Alexander Asing Sadai. 
See author's posts
